Dôvodová správa

Všeobecná časť

Ú v o d

Zákon  č. 150/2001  Z. z.  o daňových  orgánoch  a   ktorým   sa   mení  a    dopĺňa   zákon  č. 440/2000 Z. z. o správach finančnej kontroly v znení zákona č. 182/2002 Z. z., ktorý nadobudol účinnosť 1. mája 2001 upravuje postavenie a organizáciu daňových orgánov vo veciach daní, vrátane penále, úrokov, zvýšenia dane a pokút podľa daňových predpisov, poplatkov podľa osobitných predpisov (súdne poplatky a správne poplatky), ktoré sú príjmom štátneho rozpočtu v rozsahu podľa osobitných predpisov a štátneho dozoru nad prevádzkovaním lotérií a iných podobných hier. Zároveň je v citovanom zákone upravená pôsobnosť daňových úradov, postavenie  a pôsobnosť Daňového riaditeľstva SR.

S prihliadnutím na odporúčanie medzinárodných organizácií, ale najmä na vstup Slovenskej republiky do Európskej únie je nevyhnutné vykonať ďalšie organizačné zmeny, ktoré budú zamerané na zefektívnenie činnosti daňovej správy.

1. Súčasný stav

Podľa súčasného platného zákona daňovými orgánmi sú Daňové riaditeľstvo Slovenskej republiky, daňové úrady a Úrad daňového preverovania. Daňové riaditeľstvo a daňové úrady oznamujú  podozrenia z daňových trestných činov Úradu daňového preverovania. Takýto postup sa však pri odhaľovaní daňových trestných činov ukázal ako málo efektívny. 

Pôsobnosť daňových úradov je ustanovená pre územné obvody obcí, to znamená, že miestna príslušnosť daňových subjektov je určená podľa trvalého pobytu fyzickej osoby alebo podľa sídla právnickej osoby a u Daňového úradu pre vybrané daňové subjekty podľa kritérií ustanovených v zákone. 

2. Návrh zákona

Návrhom zákona sa definujú orgány štátnej správy vo veciach daní, ktorými sa navrhujú Ministerstvo financií Slovenskej republiky, Daňové riaditeľstvo Slovenskej republiky a daňové úrady. Daňové riaditeľstvo a daňové úrady sú daňovými orgánmi.

Významná zmena v štruktúre daňových orgánov spočíva v tom, že sa navrhuje, aby z pracovísk daňového riaditeľstva vznikli daňové úrady a aby sa zo súčasných daňových úradov vytvorili pracoviská daňových úradov. Zároveň sa navrhuje, aby spôsobilosť konať pred súdom prešla z daňových úradov na daňové riaditeľstvo, pričom generálny riaditeľ môže poveriť zastupovaním pred súdom aj iného zamestnanca daňového orgánu. Navrhované zmeny nadväzujú na reformu daňovej správy, ktorej zámerom je zefektívniť správu daní a skvalitniť služby poskytované daňovým subjektom.

Daňovému riaditeľstvu SR sa navrhovaným zákonom ustanovuje v oblasti informačnej infraštruktúry zodpovednosť za prevádzkovanie daňového informačného systému vrátane centrálneho registra daňových subjektov, informačného systému v oblasti prevádzkovania hazardných hier a vedenia centrálneho registra všetkých prevádzkovateľov týchto hier a osobitného informačného systému, v ktorom bude zhromažďovať, spracovávať, uchovávať a ochraňovať informácie o skutočnostiach a osobách, ktoré porušili, alebo je podozrenie, že porušujú ustanovenia tohto zákona a osobitných predpisov. 

Vstupom Slovenskej republiky do Európskej únie sa úlohy daňového riaditeľstva navrhujú rozšíriť o oblasť výmeny informácií a vymáhania pohľadávok, o poskytovanie, požadovanie alebo prijímanie vzájomnej pomoci pri vymáhaní pohľadávok a medzinárodnej pomoci pri výmene informácií na základe poverenia ministerstva a v súlade s medzinárodnými zmluvami.

K zmenám dochádza aj v pôsobnosti Daňového úradu pre vybrané daňové subjekty v tom smere, že sa rozširuje okruh daňových subjektov, ktoré budú patriť do pôsobnosti tohto úradu. 

V nadväznosti na zmeny v organizačnej štruktúre daňových orgánov sa navrhuje, aby dňom účinnosti tohto zákona daňové riaditeľstvo dokončilo daňové konanie začaté doterajšími pracoviskami daňového riaditeľstva a aby daňové konania začaté doterajšími daňovými úradmi dokončili daňové úrady podľa toho zákona.

	V dôsledku rozsiahlych zmien v oblasti organizácie daňových orgánov sa v predkladanom návrhu zákona navrhuje zrušiť článok I zákona č. 150/2001  Z. z. o daňových orgánoch a ktorým   sa mení a dopĺňa zákon č. 440/2000 Z. z. o správach finančnej kontroly a ktorým sa menia a  dopĺňajú niektoré ďalšie zákony v znení zákona č. 182/2002 Z. z. 

Predkladaným návrhom zákona sa ruší Úrad daňového preverovania. Nadväzne na zrušenie Úradu daňového preverovania sa navrhujú novelizovať príslušné zákony o Policajnom zbore a o Železničnej polícii. 

3. Hospodársky a finančný dosah právnej úpravy

	Prijatie návrhu zákona o orgánoch štátnej správy vo veciach daní si nevyžiada administratívne posilnenie a s tým spojené vynaloženie finančných prostriedkov na  zabezpečenie nových úloh na úrovni daňových orgánov. 

	Predkladaný návrh zákona je v súlade s Ústavou Slovenskej republiky, všeobecne záväznými právnymi predpismi a medzinárodnými zmluvami, ktorými je Slovenská republika viazaná a podľa § 3 ods. 2 písm. b) zákona č. 106/1999 Z. z. o hospodárskom  a   sociálnom   partnerstve   sa   nedotýka  dôležitých   záujmov   zamestnancov  a  zamestnávateľov, najmä hospodárskych, sociálnych, pracovných a mzdových podmienok. 

DOLOŽKA  ZLUČITEĽNOSTI

návrhu zákona o orgánoch štátnej správy vo veciach daní a o zmene a doplnení niektorých ďalších zákonov
s právom Európskych spoločenstiev a právom Európskej únie

1.	Navrhovateľ zákona:
Vláda Slovenskej republiky

2.	Názov návrhu zákona:
Návrh zákona o orgánoch štátnej správy vo veciach daní a o zmene a doplnení niektorých ďalších zákonov

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika daní
-	patrí medzi prioritné oblasti aproximácie práva obsiahnuté v čl. 70 Európskej dohody o pridružení,
-	z hľadiska Národného programu pre prijatie acquis communautaire patrí medzi prioritné oblasti aproximácie práva – Kapitola č. 10 – Dane,
-	je prioritou podľa Partnerstva pre vstup,
-	je prioritou odporúčanou v Príprave asociovaných krajín strednej a východnej Európy na integráciu do vnútorného trhu Európskej únie – kapitola 10 a kapitola 22 – priame a nepriame zdaňovanie,
-	je obsiahnutá v screeningovej kapitole č. 10 – Dane.

Podľa Plánu legislatívnych úloh vlády SR na rok 2004 termín predloženia predmetného návrhu zákona je stanovený na september 2004.
b)	Negociačná pozícia ku kapitole č. 10 - Dane bola odovzdaná dňa 14. novembra 2000. Táto kapitola bola otvorená dňa 12. júna 2001 a predbežne uzavretá dňa 21. marca 2002. Z negociačnej pozície vyplýva pre SR záväzok dosiahnuť úplnú kompatibilitu legislatívy SR s právom ES v súvislosti s automatickou výmenou informácií.

4.	Problematika návrhu zákona:
a)	je upravená v práve Európskych spoločenstiev:
•	v článkoch 90 až 93 Zmluvy o založení ES,
•	v smernici Rady 77/799/EHS z 19.decembra 1977 o vzájomnej pomoci príslušných úradov v členských štátoch v oblasti priamych daní (Úradný vestník Európskych spoločenstiev L 336 z 27.12.1977)
-	v znení smernice Rady 79/1070/EHS zo 6.decembra 1972 (Úradný vestník Európskych spoločenstiev L 331 z 27.12.1979),
-	v znení smernice Rady 92/12/EHS z 25.februára 1992 (Úradný vestník Európskych spoločenstiev L 076 z 23.03.1992),
-	v znení smernice Rady 2003/93/ES zo 7.októbra 2003 (Úradný vestník Európskych spoločenstiev L 264 z 15.10.2003),
-	v znení smernice Rady 2004/56/ES z 21.apríla 2004 (Úradný vestník Európskych spoločenstiev L 127 29.04.2004).
•	v smernici Rady 76/308/EHS z 15. marca 1976 o vzájomnej pomoci pri refundácii pohľadávok vyplývajúcich z činností, ktoré tvoria časť systému financovania Európskeho poľnohospodárskeho riadiaceho a garančného fondu a o poľnohospodárskych poplatkoch a clách (Úradný vestník Európskych spoločenstiev L 073 z 19.03.1976)
-	v znení smernice Rady 79/1071/EHS zo 6.decembra 1979 (Úradný vestník Európskych spoločenstiev L 331 z 27.12.1979),
-	v znení smernice Rady 92/12/EHS z 25.februára 1992 (Úradný vestník Európskych spoločenstiev L 076 z 23.03.1992),
-	v znení smernice Rady 2001/44/ES z 15.júna 2001 (Úradný vestník Európskych spoločenstiev L 175 z 28.06.2001),

•	v smernici Komisie 2002/94/ES z 9.decembra 2002, ktorou sa ustanovujú podrobné pravidlá vykonávania určitých ustanovení Smernice Rady 76/308/EHS o vzájomnej pomoci pri vymáhaní pohľadávok týkajúcich sa určitých poplatkov, ciel, daní a iných opatrení (Úradný vestník Európskych spoločenstiev L 337 z 13.12.2002)

•	v nariadení Rady (ES) č. 1798/2003 zo 7.októbra 2003 o administratívnej spolupráci v oblasti dane z pridanej hodnoty a zrušení nariadenia (EHS) č. 218/92 (Úradný vestník Európskych spoločenstiev L 264 z 15.10.2003)

Články 90 až 93 Zmluvy o založení ES upravujú záväzky členských štátov v oblasti priameho a nepriameho zdaňovania.

Rozsah vzájomnej spolupráce medzi daňovými úradmi v členských štátoch je upravený v smernici Rady 77/799/EHS z 19. decembra 1977 v znení neskorších zmien. Cieľom uvedenej právnej normy EÚ je, aby si kompetentné daňové úrady členských štátov vymieňali informácie, ktoré by im umožnili vykonávať správny odhad daní z príjmu a kapitálu a informácie týkajúce sa vymeriavania nepriamych daní (daň z pridanej hodnoty, spotrebná daň z minerálnych olejov, spotrebná daň z alkoholu a alkoholických nápojov, spotrebná daň zo spracovaného tabaku).

Smernica Rady 76/308/EHS vymedzuje formy vzájomnej pomoci pri vymáhaní pohľadávok, úrokov a nákladov, podrobné pravidlá pre ich aplikáciu, podmienky poskytovania informácií medzi kompetentnými úradmi členských štátov a zabezpečenie preventívnych opatrení na garanciu vymáhania pohľadávok.

Smernica Komisie 2002/94/ES vymedzuje podrobné pravidlá vykonávania určitých ustanovení Smernice Rady 76/308/EHS.

Nariadenie Rady (ES) č. 1798/2003 bolo prijaté na zabezpečenie náležitého fungovania systému DPH. Boj proti daňovým únikom v prípade dane z pridanej hodnoty (DPH) si vyžaduje užšiu spoluprácu medzi správnymi orgánmi jednotlivých členských štátov, ktoré sú zodpovedné za uplatňovanie ustanovení v uvedenej oblasti.

Smernica Rady 2004/56/ES vymedzuje sprístupnenie informácií osobám zapojeným do stanovenia dane, administratívnej kontroly stanovenej dane, v spojení so súdnymi a správnymi procesmi, notifikáciu a simultánne kontroly.

Zrevidované preklady uvedených smerníc a nariadenia sa nachádzajú v databáze Centrálnej prekladateľskej jednotky Úradu vlády SR Inštitútu pre aproximáciu práva. V elektronickej podobe je možné si ich vyhľadať na internetovej stránke www.aprox.government.gov.sk. Smernica Rady 2004/56/ES nie je preložená a zrevidovaná. 

d)	nie je upravená v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a právom Európskej únie:
Návrh zákona je úplne zlučiteľný so smernicou Rady 77/799/EHS, smernicou Rady 76/308/EHS a smernicou Rady 2002/94/EHS

6.	Gestor:
Ministerstvo financií Slovenskej republiky.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie:
Na príprave návrhu zákona sa nezúčastnili experti.

Osobitná časť

Čl. I

k § 1

Úvodné ustanovenie zákona upravuje postavenie, organizáciu a pôsobnosť orgánov štátnej správy vo veciach daní, ako aj sankčných úrokov, úrokov a pokút, poplatkov,  správy súdnych poplatkov, štátneho dozoru nad prevádzkovaním hazardných hier a kontroly dodržiavania osobitných predpisov (napr. zákon o účtovníctve). 

	  Výkon štátnej správy vo veciach daní vyberaných colnými orgánmi (spotrebné dane) upravuje zákon č. 240/2001 Z. z. o orgánoch štátnej správy v colníctve v znení neskorších predpisov.

k § 2

V tomto ustanovení sa navrhujú ako orgány štátnej správy vo veciach daní Ministerstvo financií Slovenskej republiky, Daňové riaditeľstvo Slovenskej republiky a daňové úrady. Daňové riaditeľstvo a daňové úrady sú daňovými orgánmi.

k § 3 

	V ustanovení sa vymedzujú kompetencie ministerstva ako ústredného orgánu štátnej správy najmä v oblasti daní, poplatkov a hazardných hier. 

k § 4

V dôsledku navrhovaných zmien dochádza k zmenám aj v organizácii daňových orgánov. Namiesto doterajších pracovísk daňového riaditeľstva budú zriadené daňové úrady, ktoré budú zabezpečovať všetky úlohy súvisiace so správou daní. Na niektoré vybrané činnosti bude môcť daňové riaditeľstvo vytvárať pracoviská daňových úradov, napr. poskytovanie informácií z oblasti správy daní. 

Daňové riaditeľstvo podľa návrhu zákona bude aj naďalej pôsobiť na celoslovenskej úrovni ako štátna rozpočtová organizácia, ktorá je svojimi príjmami a výdavkami zapojená na rozpočet ministerstva a je zamestnávateľom zamestnancov daňových orgánov. Vnútornú organizáciu daňového riaditeľstva schvaľuje minister financií na návrh generálneho riaditeľa. Daňové úrady budú preddavkové organizácie zapojené na rozpočet daňového riaditeľstva a ich vnútornú organizáciu schvaľuje generálny riaditeľ daňového riaditeľstva na návrh riaditeľa daňového úradu. 

k § 5
                                                     
V tomto ustanovení  sa upravuje pôsobnosť daňového riaditeľstva a vymedzuje sa rozsah jeho úloh. Sídlo daňového riaditeľstva sa navrhuje v Banskej Bystrici, s tým, že bude riadiť daňové úrady, predkladať návrhy na zriadenie alebo zrušenie pracovísk daňových úradov a vykonávať dohľad nad ich činnosťou. 

Hlavnou úlohou daňového riaditeľstva je  zabezpečiť jednotné uplatňovanie daňových zákonov a procesného zákona o správe daní a poplatkov daňovými orgánmi, ako aj navrhovanie zmien týchto zákonov, a to nadväzne na potreby vyplývajúce z ich uplatňovania v praxi. 

Vo vzťahu k daňovým subjektom bude daňové riaditeľstvo vykonávať kontrolu dodržiavania práv a povinností, zabezpečovať informačnú činnosť o  právach a povinnostiach daňových subjektov vo veciach daní a súvisiacich predpisov.  

V oblasti informačnej infraštruktúry daňové riaditeľstvo je zodpovedné za vývoj, údržbu, aktualizáciu a prevádzku daňového informačného systému, vrátane centrálneho registra všetkých daňových subjektov a potencionálnych daňových subjektov, ako aj za vytváranie, udržiavanie a prevádzkovanie informačného systému v oblasti prevádzkovania hazardných hier, vrátane vedenia centrálneho registra všetkých prevádzkovateľov týchto hier. 
	
	Daňové riaditeľstvo bude zodpovedné za prevádzkovanie osobitného informačného systému, v ktorom bude zhromažďovať, spracovávať, uchovávať a ochraňovať informácie o skutočnostiach a osobách, ktoré porušili, alebo je podozrenie, že porušujú ustanovenia tohto zákona a osobitných predpisov. 

Medzi ďalšie úlohy daňového riaditeľstva budú patriť predovšetkým úlohy súvisiace s uzatváraním zmlúv o postúpení daňovej pohľadávky s tretími osobami, vykonávaním daňovej kontroly, opakovanej daňovej kontroly alebo miestneho zisťovania, rozhodovaním v rámci  riadnych a mimoriadnych opravných prostriedkov, oznamovaním podozrení zo spáchania daňových trestných činov príslušným orgánom a úlohy  súvisiace s medzinárodnou pomocou a spoluprácou pri správe daní a pri vymáhaní pohľadávok, a to v rozsahu poverenia ministerstva a v súlade s medzinárodnými zmluvami.

k § 6

V tomto ustanovení sa navrhuje, aby daňové úrady s výnimkou Daňového úradu pre vybrané daňové subjekty vykonávali svoju pôsobnosť v územnom obvode kraja. Sú tu vymedzené jeho základné úlohy, a to predovšetkým vo vzťahu k daňovým subjektom z hľadiska správy daní (napr. evidovanie a registrovanie daňových subjektov a potencionálnych daňových subjektov, vymáhanie daňových nedoplatkov, vykonávanie daňových kontrol). 

Rovnako ako daňové riaditeľstvo aj daňové úrady budú plniť úlohy aj v oblasti informačnej infraštruktúry, rozhodovať v daňovom  konaní a v správnom konaní. 

k § 7

V tomto ustanovení sa vymedzuje pôsobnosť Daňového úradu pre vybrané daňové subjekty a rozširuje sa okruh daňových subjektov, ktoré budú patriť medzi vybrané daňové subjekty. Podľa doterajšieho znenia sa upravujú podmienky pre vybrané daňové subjekty tak, že sa zvyšuje hranica dosiahnutého ročného obratu, ktorá je kritériom pre niektoré daňové subjekty na zaradenie medzi vybrané daňové subjekty  z 1 mld. Sk na 2. mld. Sk. 

Ďalej sa navrhuje, že ak daňový subjekt nedosiahne tento ročný obrat počas troch po sebe nasledujúcich zdaňovacích období, môže písomne požiadať daňové riaditeľstvo o zotrvanie v pôsobnosti Daňového úradu pre vybrané daňové subjekty. 

k § 8

V ustanovení sa navrhuje, aby zamestnanci daňových orgánov mali pri plnení svojich úloh postavenie verejných činiteľov a aby im v prípade potreby bola poskytnutá ochrana zo strany policajného zboru. 

k § 9

Navrhuje sa zrušiť Úrad daňového preverovania. Zamestnanci tohto úradu zostanú naďalej zamestnancami daňového riaditeľstva. 

Ďalej sa navrhuje, aby daňové riaditeľstvo podľa doterajších predpisov zostalo daňovým riaditeľstvom aj podľa tohto zákona; pracoviská daňového riaditeľstva sa navrhujú ako daňové úrady a zo súčasných daňových úradov sa budú vytvárať pracoviská daňových úradov. Nadväzne na uvedené sa navrhuje, aby daňové riaditeľstvo a daňové úrady podľa tohto zákona dokončili daňové konania, začaté doterajšími pracoviskami daňového riaditeľstva a doterajšími daňovými úradmi. 

V rámci prechodných ustanovení sa navrhujú aj podmienky, za ktorých sa budú daňové subjekty považovať za vybrané daňové subjekty. 

	Zároveň sa navrhuje, aby sa na súdne konania neukončené do účinnosti tohto zákona použili doterajšie predpisy, pričom generálny riaditeľ daňového riaditeľstva môže poveriť zastupovaním pred súdom iného zamestnanca daňového orgánu.

k § 10

V § 10 sa navrhuje, aby prílohou tohto zákona boli právne normy Európskeho spoločenstva a Európskej únie, ktoré sa týmto zákonom preberajú.

k § 11

	Navrhuje sa zrušiť článok I zákona  č. 150/2001  Z. z.  o   daňových   orgánoch  a  ktorým   sa   mení   a   dopĺňa   zákon  č.  440/2000  Z. z.  o  správach  finančnej  kontroly  a  ktorým  sa  menia  a  dopĺňajú  niektoré ďalšie  zákony  v  znení  zákona  č. 182/2002  Z. z. v dôsledku rozsiahlych zmien v oblasti štruktúry daňových orgánov, vrátane prílohy k tomuto zákonu.
 
k čl. II a III 

Nadväzne na zrušenie Úradu daňového preverovania sa navrhuje novelizovať zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a zákon č. 57/1998 Z. z. o Železničnej polícii v znení neskorších predpisov.

K čl. IV

Nadväzne na navrhované zmeny v odmeňovaní zamestnancov daňových orgánov sa navrhuje novelizovať zákon o štátnej službe. 

k čl. V

Nadväzne na novú štruktúru daňových orgánov  sa navrhuje novelizovať  zákon o dani z pridanej hodnoty.

K čl. VI

Účinnosť zákona sa navrhuje 1. januára 2005.